钦定古今图书集成/明伦汇编/官常典/第765卷 > 说苑 > 杜密
## 钦定古今图书集成/明伦汇编/官常典/第765卷 > 说苑 > 杜密

按《后汉书》本传，“密字周甫，颍川阳城人也。为人沈质，
少有厉俗志。为司徒胡广所辟，稍迁代郡太守征，三
迁太山太守、北海相。其宦官子弟为令长有奸恶者，
辄捕案之。行春到高密县，见郑元为乡佐，知其异器，
即召署郡职，遂遣就学。后密去官还家，每谒守令，多
所陈托。同郡刘胜亦自蜀郡告归乡里，闭门扫轨，无”
所干及。太守王昱谓密曰：“刘季陵清高士，公卿多举
之者。”密知昱激己，对曰：“刘胜位为大夫，见礼上宾，而
知善不荐，闻恶无言，隐情惜己，自同寒蝉，此罪人也。
今志义力行之贤而密达之，违道失节之士而密纠
之，使明府赏刑得中，令问休扬，不亦万分之一乎？”昱
惭服，待之弥厚。后桓帝征拜尚书令，迁河南尹，转太
仆。党事既起，免归本郡，与李膺俱坐，而名行相次，故
时人亦称“李、杜”焉。后太傅陈蕃辅政，复为太仆。明年，
坐党事被征，自杀。